
VENDIM

Nr. 460, datë 3.7.2019
PËR RISHPËRNDARJE FONDESH NË BUXHETIN E VITIT 2019, MIRATUAR PËR MINISTRINË E DREJTËSISË, AGJENCINË KOMBËTARE TË SHOQËRISË SË INFORMACIONIT DHE MINISTRINË E FINANCAVE DHE EKONOMISË

Në mbështetje të nenit 100 të Kushtetutës, të nenit 44, të ligjit nr. 9936, datë 26.6.2008, “Për menaxhimin e sistemit buxhetor në Republikën e Shqipërisë”, të ndryshuar, dhe të ligjit nr. 99/2018, “Për buxhetin e vitit 2019”, me propozimin e ministrit të Financave dhe Ekonomisë, Këshilli i Ministrave

VENDOSI:

1. Në buxhetin e vitit 2019, miratuar për Ministrinë e Financave dhe Ekonomisë dhe Agjencinë Kombëtare të Shoqërisë së Informacionit, bëhet rishpërndarje fondesh, si më poshtë vijon:

a) Ministrisë së Financave dhe Ekonomisë, në programin buxhetor “Ekzekutimi i pagesave të ndryshme” 01130, i pakësohet fondi prej 65 000 000 (gjashtëdhjetë  e pesë milionë) lekësh në shpenzime kapitale; 

b) Agjencisë Kombëtare të Shoqërisë së Informacionit, në programin buxhetor “E-Qeverisja” 01140, i shtohet fondi prej 65 000 000 (gjashtëdhjetë e pesë milionë) lekësh në shpenzime kapitale, për projektin “Për programin e integruar të zhvillimit “Poli i Drejtësisë”, me vlerë të plotë 313 000 000 (treqind e trembëdhjetë milionë) lekë.

2. Në buxhetin e vitit 2019, miratuar për Ministrinë e Financave dhe Ekonomisë dhe Ministrinë e Drejtësisë, bëhet rishpërndarje fondesh, si më poshtë vijon:

a) Ministrisë së Drejtësisë i pakësohet fondi prej 57 000 000 (pesëdhjetë  e shtatë milionë) lekësh, përkatësisht: 

i) 43 000 000 (dyzet e tre milionë) lekë pakësohen në programin buxhetor “Sistemi i Burgjeve” 03440, në shpenzime kapitale;

ii) 14 000 000 (katërmbëdhjetë milionë) lekë pakësohen në programin buxhetor “Planifikim, Menaxhim dhe Administrimi” 01110, në shpenzime kapitale.

b) Ministrisë së Financave dhe Ekonomisë, në programin buxhetor “Planifikim, Menaxhim dhe Administrimi” 01110, i shtohet fondi prej 57 000 000 (pesëdhjetë e shtatë milionë) lekësh, në shpenzime kapitale, për projektin “Blerje pajisjesh dhe mobiliesh për institucionet e reja të polit të drejtësisë”, me vlerë të plotë 199 000 000 (njëqind e nëntëdhjetë e nëntë milionë) lekë. 

3. Ngarkohen Ministria e Financave dhe Ekonomisë, Ministria e Drejtësisë dhe Agjencia Kombëtare e Shoqërisë së Informacionit për zbatimin e këtij vendimi. 

Ky vendim hyn në fuqi menjëherë dhe botohet në Fletoren Zyrtare.

KRYEMINISTËR
Edi Rama

